CELEX: 62014CN0164
Language: sk
Date: 2014-04-04 00:00:00
Title: Vec C-164/14 P: Odvolanie podané 4. apríla 2014 : Pesquerias Riveirenses, S.L. a i. proti uzneseniu Všeobecného súdu (piata komora) zo 7. februára 2014 vo veci T-180/13, Pesquerías Riveirenses a i./Rada

26.5.2014   
            
            
               SK
            
            
               Úradný vestník Európskej únie
            
            
               C 159/21
            
         Odvolanie podané 4. apríla 2014: Pesquerias Riveirenses, S.L. a i. proti uzneseniu Všeobecného súdu (piata komora) zo 7. februára 2014 vo veci T-180/13, Pesquerías Riveirenses a i./Rada
   (Vec C-164/14 P)
   2014/C 159/28
   Jazyk konania: španielčina
   
      Účastníci konania
   
   
      Odvolatelia: Pesquerias Riveirenses, S.L., Pesquera Campo de Marte, S.L., Pesquera Anpajo, S.L., Arrastreros del Barbanza, S.A., Martinez Pardavila e Hijos, S.L., Lijo Pesca, S.L., Frigorificos Hermanos Vidal, S.A., Pesquera Boteira, S.L., Francisco Mariño Mos y Otros, C.B., Juan Antonio Pérez Vidal y Hermano, C.B., Marina Nalda, S.L., Portillo y Otros, S.L., Vidiña Pesca, S.L., Pesca Hermo, S.L., Pescados Oubiña Perez, S.L., Manuel Pena Graña, Campo Eder, S.L., Pesquera Laga, S.L., Pesquera Jalisco, S.L., Pesquera Jopitos, S.L. a Pesca-Julimar, S.L. (v zastúpení: J. Tojeiro Sierto, abogado)
   
      Ďalší účastník konania: Rada Európskej únie
   
      Návrhy odvolateľov
   
   Zrušiť uznesenie Všeobecného súdu, ktorým sa určila neprípustnosť žaloby o neplatnosť, ktorú podali odvolatelia proti nariadeniu Rady (EÚ) č. 40/2013 z 21. januára 2013 (1), a vydať nové uznesenie, ktorým bude žaloba vyhlásená za prípustnú.
   
      Odvolacie dôvody a hlavné tvrdenia
   
   Existencia priamej dotknutosti – porušenie článku 263 ZFEÚ.
   Štvrtý odsek článku 263 ZFEÚ stanovuje, že „akákoľvek fyzická alebo právnická osoba môže… podať žalobu… voči regulačným aktom, ktoré sa jej priamo týkajú a nevyžadujú vykonávacie opatrenia“. Z tohto hľadiska sú priama dotknutosť a absencia vykonávacích opatrení dve rôzne požiadavky, a otázka diskrečnej právomoci štátu, ktorá je podstatná pri určení priamej dotknutosti napadnutým aktom, je naopak irelevantná pre určenie, či je vnútroštátny akt potrebné považovať za „vykonávacie opatrenie“ na účely štvrtého odseku článku 263 ZFEÚ.
   Odvolatelia zastávajú názor, že daným nariadením, ktoré stanovuje a obmedzuje úlovky druhu tresky, sú jasne priamo dotknutí, ako majitelia rybárskych lodí, ktoré sa špecializujú na lov tohto druhu. Riadenie populácie tresky vykonáva každoročne EÚ prostredníctvom TAC (celkového povoleného výlovu) a podľa odvolateľov je stanovenie uvedeného TAC nesprávne, keďže nezohľadňuje najnovšie vedecké odporúčania a v dôsledku toho riadenie populácie tresky ako populácie jedného druhu, a nie populácie rôznych druhov, vedie k tomu, že TAC odvolateľov je nižší než by mal byť, pokiaľ by sa populácia pre juh a pre sever riadila oddelene. Podľa uvedeného stanovenia TAC nemožno prideliť žiadne neskoršie rybolovné možnosti zo strany štátov, ani zmeniť spôsob riadenia použitý pre ich distribúciu, keďže sa vykonáva na základe TAC pôvodne stanovených EÚ, a v dôsledku toho jedinou možnosťou alebo alternatívou, ktorú odvolatelia majú na vyjadrenie ich nesúhlasu s uvedeným TAC a spôsobom jeho stanovenia či riadenia rybolovu, je obrátiť sa na súdy Únie.
   
      (1)  Nariadenie Rady (EÚ) č. 40/2013 z 21. januára 2013, ktorým sa na rok 2013 stanovujú rybolovné možnosti pre určité populácie rýb a skupiny populácií rýb, ktoré sú predmetom medzinárodných rokovaní alebo dohôd, dostupné vo vodách EÚ a pre plavidlá EÚ v určitých vodách mimo EÚ (Ú. v. EÚ L 23, s. 54).